ΓΡΑΠΤΗ ΕΡΩΤΗΣΗ E-2626/98

υποβολή: Fernando Fernández Martín (PPE) προς την Επιτροπή

(1 Σεπτεμβρίου 1998)

Θέμα: Οικονομική ενίσχυση προς τα προγράμματα της Ένωσης Εθνικών Εμπορικών Επιμελητηρίων ΑΚΕ

Πολυάριθμοι εθνικοί επιχειρηματίες των χωρών ΑΚΕ ζήτησαν από την ΕΕ, μέσω των αντιπροσωπειών της Ευρωπαϊκής Επιτροπής στις χώρες τους και ακολουθώντας τη διαδικασία του άρθρου 164 της Σύμβασης Λομέ IVα, να χρηματοδοτήσει προγράμματά τους μέσω της Ένωσης Εμπορικών και Βιομηχανικών Επιμελητηρίων και άλλων οικονομικών οντοτήτων της Αφρικής, της Καραϊβικής και του Ειρηνικού, ως επιχειρηματικού φορέα των χωρών ΑΚΕ. Πρόκειται για τα σχέδια "ΑCP National Chambers Network Project" (Σχέδιο Δικτύου Εθνικών Εμπορικών και Βιομηχανικών Επιμελητηρίων χωρών ΑΚΕ), καθώς και για ένα σχέδιο για την οργάνωση συνεδριάσεως με θέμα "ο ρόλος του ιδιωτικού τομέα στις μελλοντικές σχέσεις ΑΚΕ-ΕΕ".

Η δήλωση της Libreville, που εγκρίθηκε στη Διάσκεψη Κορυφής των αρχηγών κρατών και κυβερνήσεων στην Γκαμπόν, (Νοέμβριος 1997), αναγνωρίζει την ανάγκη θεσμικής μεταρρύθμισης, που θα υποστηρίζει την καθιέρωση ενός επιχειρηματικού φορέα ΑΚΕ-ΕΕ ο οποίος θα εκπροσωπεί τις εμπορικές επιχειρήσεις και ιδρύματα ΑΚΕ (παράγραφος 32).

Η Συνέλευση Ίσης Εκπροσώπησης ΑΚΕ-ΕΕ, που διεξήχθη στις Βρυξέλλες τον Μάρτιο του 1997, ενέκρινε ψήφισμα (ΑΚΕ-ΕΕ 2082/97/τελικό) με το οποίο ζητεί από την Ευρωπαϊκή Επιτροπή την αναγκαία οικονομική ενίσχυση για την βελτίωση της προώθησης και των υπηρεσιών της εν λόγω ένωσης. Ο Επίτροπος Pinheiro, με προφορική του απάντηση προς την προφορική ερώτηση αριθ. 17 της εν λόγω συνελεύσεως, ανέλαβε τη δέσμευση να υποστηρίξει οιαδήποτε πρωτοβουλία της Ένωσης που θα έχει στόχο τη βελτίωση της ανταλλαγής πληροφοριών στον εμπορικό και βιομηχανικό τομέα μεταξύ των Επιμελητηρίων ΑΚΕ, αφενός, και μεταξύ των τελευταίων και των Επιμελητηρίων της ΕΕ, αφετέρου.

Μετά από 30 και πλέον έτη συνεργασίας ΑΚΕ-ΕΚ, η Επιτροπή δεν έχει εφαρμόσει πρόγραμμα συνεργασίας με τα εμπορικά επιμελητήρια ΑΚΕ, προκειμένου να ευνοήσει την αξιοποίηση των δυνατοτήτων τους που είναι αναγκαία για την εδραίωση της ανάπτυξης του ιδιωτικού τομέα των χωρών ΑΚΕ και τη συμμετοχή της κοινωνίας των πολιτών στην πολιτική συνεργασίας.

Σχετικά με τα ανωτέρω, προτίθεται μήπως η Ευρωπαϊκή Επιτροπή να υποστηρίξει την αναγκαία εδραίωση αυτής της Ένωσης Εθνικών Εμπορικών, Βιομηχανικών Επιμελητηρίων και άλλων οικονομικών οντοτήτων ΑΚΕ ως εμπορικού φορέα και να εφαρμόσει στην πράξη το ψήφισμα της Συνέλευσης Ίσης Εκπροσώπησης ΑΚΕ-ΕΕ 2082/97/τελικό και τη δέσμευση του Επιτρόπου Pinheiro που περιέχεται στην απάντηση του προς την ερώτηση αριθ. 17 της εν λόγω Συνέλευσης Ίσης Εκπροσώπησης ΑΚΕ-ΕΕ;

Απάντηση του κ. Pinheiro εξ ονόματος της Επιτροπής

(6 Οκτωβρίου 1998)

Πρόσφατα η Επιτροπή έλαβε πολλές επιστολές από εθνικούς εντολοδόχους των χωρών της Αφρικής, Καραϊβικής και Ειρηνικού (ΑΚΕ) με αίτημα τη χρηματοδότηση σύμφωνα με το άρθρο 164 της σύμβασης Λομέ των δύο έργων που σχετίζονται με την Ένωση των Εθνικών Επιμελητηρίων Εμπορίου, Βιομηχανίας και άλλων οικονομικών φορέων χωρών ΑΚΕ. Τα έργα αφορούν ένα "πρόγραμμα δικτύων εθνικών επιμελητηρίων των χωρών ΑΚΕ" και μιας διάσκεψης για το ρόλο του ιδιωτικού τομέα στις μελλοντικές σχέσεις μεταξύ των χωρών ΑΚΕ και της Κοινότητας.

Οι διαπραγματευτικές οδηγίες για τις μελλοντικές σχέσεις μεταξύ των χωρών ΑΚΕ και της Κοινότητας τονίζουν τη σημασία υποστήριξης της ανάπτυξης του ιδιωτικού τομέα κατά τη σύμβαση Λομέ IV. Η Επιτροπή προετοιμάζει επίσης μία ανακοίνωση μελλοντικής υποστήριξης της Κοινότητας για την ανάπτυξη του ιδιωτικού τομέα στις χώρες ΑΚΕ, η οποία θα συζητηθεί κατά τη διάρκεια του Φθινοπώρου του 1998.

Κατά συνέπεια, φαίνεται ότι η ένωση των επιμελητηρίων διοργανώνει τη διάσκεψη κατά την κατάλληλη στιγμή και η Επιτροπή θα ενδιαφερόταν πολύ για τις σκέψεις και τις αντιλήψεις του ιδιωτικού τομέα που αντιπροσωπεύονται από τα εθνικά επιμελητήρια των χωρών ΑΚΕ και αυτή τη στιγμή εξετάζει το αίτημα για τη συγχρηματοδότηση της διάσκεψης.

Όσον αφορά το άλλο σχέδιο πρέπει να σημειωθεί ότι η Επιτροπή συζητά αυτή τη στιγμή τις δυνατότητες στήριξης της ένωσης των επιμελητηρίων με τέτοιο τρόπο ώστε να αντιμετωπίσει κατάλληλα τις ανάγκες των μελών της.

Τελικά η προσοχή του Αξιότιμου Μέλους του Κοινοβουλίου επισύρεται στο "EU-ACP business scheme" (EBAS) που θα εφαρμοστεί από την έναρξη του 1999 και θα αποβλέπει στην παροχή υπηρεσιών προς τους χρήστες (ιδιωτικές εταιρείες των χωρών ΑΚΕ) και επίσης σε παρόχους υπηρεσιών όπως οι εξαγωγικές ενώσεις και τα επιμελητήρια εμπορίου.